**ADIERAZPENA, 06-1998**

**EUSKALDUNONTZAT EZ DAGO JUSTIZIARIK**

**E.H.E. ERAKUNDEAREN KANPAINA**

#### Duela egun gutxi E.H.E. erakundeak *Euskaldunontzat ez dago justiziarik* izenburuko adierazpena kaleratu zuen, horren bidez urriaren 13an epaitu zituzten sei gazteekiko alkartasuna adieraziz eta justizi administrazio espainiar eta frantziarrean euskarak bizi duen bazterketa larria salatuz. Manuel Larramendi Kultur Bazkunak alkartasuna adierazi zien epaitu dituzten sei gazteei, alkartasun hori ondoren adieraziriko arrazoietan oinarrituz:

a) Euskara gure hizkuntzaren erabilera zabaldu, euskal gizartean normaldu eta arnasberritzearren Larramendi Bazkunak jorratu nahi duen bidean erro-errotik, bazter-bazterretik, salatu, ezabatu eta zapuztu nahi ditu herritarren oinarrizko hizkuntza eskubideak baztertu, gutxietsi edo bortxakeriaz zapaltzen dituen jokabide oro. Hitz batean esateko, hiritarrek elkarrekin gizalegez eta begirunez jokatuz nahi lituzke egin euskararen alde egin beharreko lana eta ahalegina, hizkuntza liskarrik sortu gabe. Hori maiz zail gertatzen da, eta maiz salatu beharrean gaude batzuen ala besteen jokabide -gure ustez- bidegabe eta onartezinak.

b) Euskal Herriko Erkidego Autonomoko Autonomia Estatutua onartuz geroztik ia hogei urte joan dira, baina, zoritxarrez, hogei urte horiek ez dira nahikoa izan Hego Euskal Herriko Autonomia Erkidegoko Justizia Administrazioan euskararen erabilera normalduko duen oinarrizko egitasmo bakar bat gauzatzeko. Are gehiago, epaile gutxi batzuen jardun eredugarria izan ezik, euskararen erabilera itzultzaile eta interpretarien bidezko jardunera mugatu da, maiz, gainera, ez baldintza egokienetan jardutekotan. Salatu nahi duguna da, beraz, Euskal Herriko Erkidego Autonomoko Justizia Administrazioak, are gutxiago Nafarroako edo Ifarraldekoak, ez duela deusik egin ia hogei urte hauetan euskara justizia administrazioan hiritar euskaldunekiko benetako harreman eta lan hizkuntza izan dadin, erabilera normaldu eta zabaltzeko plangintza bakar bat ere ez duela gauzatu, bertako arduradun politiko, epaile eta langileek arduragabekeria baino ez dutela azaldu, beraiek behar zutelarik izan, bere egitekoen irismen eta mailagatik, administrazioko gainontzeko langileentzat eredu.

Berriz ere egiazta liteke, zoritxarrez, justizia administrazioa ez dela alor umotua euskararen erabilera aldatzeko.

c) Gure iritziz arduragabekeria baino azaltzen ez duen jokabide horren aurrean epaituriko sei gazteek burutu duten protesta ekintza -epaiketa zibil bat eteten saiatzea egoera hori salatzeko- horri eman dakiokeen *erantzun bidezkoetariko* bat besterik ez da, herritar batzuen haserrea azaltzeko aukera bakarretarikoa, dirudienez adierazpenak, legea garatu eta betetzeko eskaerak eta gainerakoak hutsaren hurrena gertatzen direnean entzungor egiten duten politiko eta profesionalen aurrean.

Justizian euskara erabiltzearen inguruan azken hilabeteotan sortu diren liskarretan argi eta garbi ikusi ahal izan da hala epaile eta justiziako profesionalen inguruko elkarte, nola, oro har, Espainiako komunikabideetan sortu diren erreakzio, jarrera eta jokabideak, horietariko asko inolako begirunerik gabeak justizia ere euskaraz nahi dugun herritarrentzako, eta profesionalen «berekoikeria» hutsa eta komunikabide askoren itsukeria egoskortua azaldu dutenak.

Jarrera eta erreakzio horien parean jarriz gero sei gazte horien protesta ekintza, erantzun *bidezkotzat* jo liteke -beste batzuk ere bai baitaude-, eta behingoz herritarren ardura ernaraziko duen ekintzatzat.

d) Uste dugu, azkenik, egokiera polita duela Justizia Administrazioak protesta ekintza hauek ugaritu eta areagotu baino lehen, aspaldi sortua den auziari zentzuzko eta legezko irtenbidea emateko, behingoz lehentasunez, ganoraz eta asma eraginkorrez gauzatuz Justizia Administrazioan euskararen erabilera sustatu eta bermatzeko egitasmoak.

Asteasu, 1998, urriak 16.

**Larramendi Kultur Bazkuneko Zuzendaritza Batzordea**